**OPLYSNINGSPULJEN**

Titel: Fotoudstilling om idrætsfællesskaber i forbindelse med EM i fodbold 2021

1. **AKTIVITETEN. Giv en kort beskrivelse af, det I søger om støtte til**
   1. *Hvad er formålet med aktiviteten?*
   2. *Hvorfor er det vigtigt? Og hvorfor skal den realiseres nu?*
   3. *Hvad består aktiviteten af?*
   4. *Hvis oplysningsaktiviteten ikke skal foregå på dansk skal det beskrives hvorfor, og hvordan I vil nå målgruppen for aktiviteten.*
   5. *Hvordan hænger aktiviteten sammen med foreningens øvrige arbejde og brug af pro-midler?*
   6. *Hvordan inddrager I erfaringer fra eventuelle tidligere oplysningsaktiviteter?*
   7. *Er der tale om en oplysningsaktivitet, der før har været gennemført af foreningen? Hvis ja, hvad har man lært i foreningen og hvad påtænker man at gøre anderledes i for hold til sidst?*

|  |
| --- |
| **1.1** Formålet med aktiviteten er at oplyse og gøre den danske befolkning opmærksom på, hvordan fodbold kan være et brugbart redskab til at arbejde med udvikling af civilsamfund i udviklingslande. Vi ønsker at målgruppen har oplevet en nærhed til udviklingsarbejdet, som er blevet erfaret som noget håndgribeligt og relaterbart. Samt hvordan den danske udviklingsbistand gør en signifikant forskel for specifikke menneskeliv samtidig med, at den fokuserer på at nedbryde strukturer som ligger til grund for fattigdom, ulighed mm.  **1.2** EM i fodbold 2021 er på alle fodboldelskeres læber. 13 lande deler værtskabet, det bliver større end nogensinde. Stort set alle spillere, som løber på banen under EM er vokset op i foreningslivet. Det er i foreningslivet fundamentet til mange ting i livet skabes, blandt andet at kunne klare sig i professionel idræt. Men uanset om det bliver ved idræt på hobbyplan eller idrætten bliver til en levevej, kan idræt noget særligt. Idræt skaber fællesskab. Fællesskab på tværs af alder, køn, religion og seksualitet. Idrætten er et frirum, idrætten og fællesskabet danner os som mennesker og så er idræt selvfølgelig sundt.  Men ikke alle steder er det en muligt at melde sig ind i en forening og blive en del af et idrætsfællesskab. FANT kæmper hver dag for at give børn og unge i Sierra Leone mulighed for at dyrke organiseret idræt og har allerede gjort det muligt for 10.000 børn og unge at være en del af et sådant fællesskab. Via lokale idrætsforeninger og sportsiværksætterprojekter får børn og unge et sted at høre til – et sted, hvor de samtidig får lov at lege og bevæge sig, og hvor de lærer om demokrati, menneskerettigheder, ligestilling, organisering osv. Derfor giver det mening netop i forbindelse med EM at sætte ekstra fokus på dét, som foreningslivet kan, fordi fodbolden allerede er i folks mindset.  **1.3** Oplysningsaktiviteten, som vi her søger støtte til, består af en fotoudstilling bestående af 10 billeder, 10 mindre billedtekster, et kampagnesite med yderligere information samt en SoMe kampagne. Udstillingen skal vises i minimum tre indkøbscentre i Danmark. Fotografierne bliver taget og redigeret af fotografen Christian Als, og tager udgangspunkt i FANTs arbejde med fodbold og idræt i Sierra Leone. Til hver af fotografierne hører en kort tekst, der uddyber billedet og forklarer om FANTs projekter, forholdene i Sierra Leone heriblandt børn og unges vilkår for at dyrke idræt. Udstillingen vil være i hvert indkøbscenter ca. 2-4 uger og efterfølgende blive rykket videre til et nyt center. På FANTs hjemmeside vil det på en særskilt kampagneside være muligt for privatpersoner at læse mere om hvert enkelt billede og menneskerne på billedet. Fotografierne i indkøbscentrene skal vække besøgendes opmærksomhed og interesse ved at protrættere situationer, som mange danskere kan relatere sig til (fællesskabet omkring idræt) men i en helt anden kontekst end den, vi normalt kender. Når interessen er vakt, og besøgende går tættere på fotografierne, får de mere information fra skiltene og bliver gjort opmærksom på, hvordan de kan få yderligere information på kampagnesitet på [www.fant.dk](http://www.fant.dk). I perioden med udstillingerne vil FANT endvidere bruge billederne til organisationens SoMe kanaler (Facebook, Instagram, Twitter og LinkedIn) som udgangspunkt for en SoMe kapagne. Det planlægges endvidere, at produkterne senere vil blive brugt i en kampagne, som skal øge engagementet i FANT.  **1.4** Oplysningsaktiviteten foregår i Danmark  **1.5** Fotografierne til udstillingen tager som beskrevet udgangspunkt i FANTs arbejde med sport. Vi tror på, at der kan komme stærke, udtryksfulde og ikke mindst positive billeder ud af Christian Als arbejde, hvilket går fint i tråd med FANTs generelle tilgang til udvikling, og hvordan vi gerne vil oplyse om vores udviklingsarbejde. Fællesskaber og glæde omkring idræt er nemt at oversætte fra Sierra Leone til Danmark, og vi tror på at Christian Als’ stemningsfulde, smukke og positive billeder kan vække genkendelse og interesse hos tilfældigt forbipasserende i indkøbscentre – især fordi timingen omkring EM gør at fodbold og idrætsfællesskaber er aktuelt, og noget der bliver talt om i de danske hjem.  **1.6** Vi har tidligere haft stor succes med at bruge film- og billedmateriale i vores oplysningsarbejde, fordi dette kan være med til at skabe nærhed til projekterne og menneskerne i Sierra Leone. Denne erfaring ønsker vi at arbejde videre med, samtidig med at vi ønsker at afprøve nye metoder og muligheder for at nå ud til en ny og meget bred målgruppe. Vigtige læringspunkter fra tidligere er, at historier fra udviklingsarbejde kan blive en smule for teoretiske, hvis publikum ikke helt kan relatere det til sig selv eller egne liv. Denne erfaring har vi delt med fotografen Christian Als, og fotografierne vil derfor blive taget og udvalgt bl.a. på baggrund af, om der er noget relaterbart på fotografierne, som kan vække følelser i den danske kultur.  **1.7** Denne oplysningsaktivitet er ny men FANT har erfaring med at gennemføre lign. aktiviteter. |

1. **SUCCESKRITERIER. Beskriv konkret hvad I vil opnå med aktiviteten**
   1. *Beskriv de kriterier der skal være opfyldt, for at I har nået jeres mål med aktiviteten.*
   2. *Hvordan vil I måle om succeskriterierne er opfyldt?*

|  |
| --- |
| **2.1** Følgende succeskriterier er sat for nærværende oplysningsaktivitet:  1.) 100.000 danskere har set eller registret fotoudstillingen i indkøbscentrene.  2.) 3.000 danskere har besøgt kampagnesiden på [www.fant.dk](http://www.fant.dk).  3.) FANT har fået 100 henvendelser/tilkendegivelser fra personer, institutioner, virksomheder eller lign. som er blevet opmærksom på vores projekter og arbejdsmetoder og ønsker at give anerkendelse eller engagere sig på den ene eller anden måde.  4.) FANT har fået 500 nye følgere til sammen på de fire SoMe platforme.  **2.2** Ovenstående succeskriterier, vil blive målt på følgende måde:  1.) Indkøbscentrene giver et skøn på, hvor mange besøgende de har haft i centeret i den periode, hvor FANT-udstillingen er blevet vist.  2.) Frivillig i FANT, Mette Stender, holder løbende øje med og styr på hvor mange personer, som besøger kampagnesiden og hvor lang tid de i gennemsnit bruger på siden.  3.) Henvendelser/tilkendegivelse forventes primært at være via mail, opkald eller på FANTs SoMe platforme, hvilket løbende registreres.  4.) Før første udstilling registreres det, hvor mange følgere FANT har på hver SoMe platform, hvilket gentages ved projektets afslutning. |

1. **LÆRINGSMÅL. Opstil de læringsmål I har for aktiviteten**
   1. *Hvad ønsker I som forening at blive klogere på med aktiviteten? (Hellere få konkrete og realiserbare mål end mange ufokuserede mål, der ikke er realiserbare).*
   2. *Hvordan vil I sikre opsamling og videndeling fra aktiviteten i jeres forening? Og hvem er ansvarlig?*

|  |
| --- |
| **3.1** Læringsmål for oplysningsaktiviteten:  1.) Hvor stor en del af de personer, som ser en tilfældig fotoudstillingen, bliver interesseret i at opsøge mere information og på hvilket grundlag – hvad har vakt deres interesse?  2.) Hvor stor en del af de personer, som ser udstillingen, vil efterfølgende opsøge FANT for enten at anerkende vores arbejde/arbejdsmetode eller ønsker konkret at bidrage som frivillig eller på anden vis?  3.) Hvad synes tilfældige forbipasserende umiddelbart om udstillingen; hvilke følelser vækker det i dem, og hvad tænker de om, at møde udstillingen netop i et storcenter?  **3.2** Den første udstilling forventes at blive i Frederiksberg Centeret i København (der er allerede en aftale på plads). Personer fra sekretariatet eller frivillige i FANT vil, mens udstillingen vises, tage ud i centeret og interviewe tilfældige forbipasserende for at blive klogere på, hvordan udstillingen modtages. Ligeledes arrangeres et møde med centerledelsen efter udstillingen for at opsamle viden, de har gjort sig, mens udstillingen er blevet vist. Hvis der kommer konkret viden eller erfaring, som FANT kan bruge eller implementere i næste udstilling, efterstræbes det selvfølgelig, så vi sikrer det bedst mulige resultat. Sekretariatet er ansvarlig for at planlægge møder og interviewdage i centeret, men det forventes at inddrage frivillige i aktiviteterne. Succeskriterierne samt læringsmål vil efter aktiviteten være udgangspunktet for opsamlingen af viden og evalueringen af aktiviteten og blive delt internt mellem frivillige, bestyrelse og sekretariatet. |

1. **MÅLGRUPPE. Beskriv hvem aktiviteten primært henvender sig til**
   1. *Hvem er det vigtigst, at I får i tale med aktiviteten? (Vær gerne meget specifik i jeres beskrivelse af målgruppen og om der er særlige hensyn til den).*
   2. *Hvordan appellerer særligt I til den målgruppe?*
   3. *Hvad skal målgruppen have lært af aktiviteten?*

|  |
| --- |
| **4.1**  Med denne oplysningsaktivitet forsøger vi at nå en ny målgruppe, som umiddelbart er en stor og bred målgruppe; mennesker som besøger storcentre. Der er allerede en aftale på plads med Frederiksberg Centeret og endvidere skabt dialog til Kolding Storcenter og Rosengårdscentret i Odense, som har udvist interesse for projektet. Som udgangspunkt vil målgruppen således være bosat i disse tre geografiske områder. Der kommer mange forskellige mennesker i storcentre (alder, uddannelsesniveau, køn, religion osv.). Der kommer mennesker, som interesserer sig for idræt og mennesker som aldrig har været i et idrætsfællesskab. Vi forventer, at udstillingen i højere grad vil appellere til mennesker, som har et kendskab til eller erfaringer fra idrætsfællesskaber, men vi håber på netop også at kunne nå en ny målgruppe, som måske ikke har den store interesse for idræt, men som af den ene eller anden grund bliver nysgerrig på fotografierne. Vi er endnu ikke bekendte med målgruppen, der udgør mellemdelen og underdelen af trekanten, hvilket også er et af læringsmålene, og en utrolig brugbar viden, som vi kan bruge i fremtidige oplysningsprojekter.  **4.2** Fordi målgruppen netop er bred, vil der være 10 billeder, som hver især henvender sig til et forskelligt publikum. Christian Als vil prøve at finde forskellige motiver, som appellerer til forskellige mennesker. Han vil forsøge at indkapsle noget genkendeligt på fotografierne, som kan vække følelser eller minder hos beskueren. Der er mange mennesker i Danmark, som på den ene eller anden måde har været tilknyttet et idrætsfællesskab, oftest som del af en lokalidrætsforening, og det er netop gennem denne tematik, at aktiviteten forsøger at skabe interesse og nysgerrighed omkring blandt målgruppen.  **4.3** Med oplysningsaktiviteten ønsker vi, at målgruppen har lært, at den danske udviklingsbistand bruges på vidt forskellige projekter med forskellige arbejdsmetoder. Og at der findes udviklingsprojekter, som er nemme at relatere til, og hvor det positive er i centrum. Når udviklingsbistand bliver ”taget ned” fra noget uhåndgribeligt til at omhandle noget så konkret som idrætsfællesskaber, håber vi på, at målgruppen bliver opmærksom på, at de fleste faktisk kan bidrage til arbejdet på den ene eller anden måde. Udstillingen, kampagnesitet samt SoMe historierne skal oplyse målgruppen om, hvordan den danske udviklingsbistand gør en signifikant forskel for specifikke menneskeliv samtidig med, at den fokuserer på at nedbryde strukturer som ligger til grund for fattigdom, ulighed mm. |

1. **TEMAER. Beskriv hvordan I arbejder med de fire punkter nedenfor** (hvis I gør det)
   1. *Hvordan inddrager I jeres partner i Syd planlægning og gennemførelse af aktiviteten?*
   2. *Hvordan fortæller I om de strukturelle årsager til fattigdom og ulighed?*
   3. *Hvordan indgår FN’s Verdensmål i jeres aktivitet?*
   4. *Hvordan arbejder I med løsningsorienterede og konstruktive vinkler på jeres budskaber?*

|  |
| --- |
| **5.1** Det er primært FANTs to partnerorganisationer i Sierra Leone, FANT Sierra Leone og Flying Stars Amputees, som vil blive inkluderet i aktiviteten. Fotografen Christian Als skal besøge Sierra Leone i 10 dage, og programmet vil primært være planlagt af ovenstående organisationer, som er værter for besøget. Dvs. at de lokale organisationer selv planlægger, hvilke lokalsamfund/personer/aktiviteter de vil vise fotografen og ønsker at fortælle om. Disse historier videreformidles efterfølgende til målgruppen i Danmark.  **5.2** De strukturelle årsager til fattigdom og ulighed formidles gennem fortællingen om idrætsfællesskaber, som er med til at give marginaliserede grupper en stemme. Gennem idrætsfællesskaber forsøger FANT Sierra Leone og Flying Stars Amputees at kapacitetsopbygge marginaliserede grupper, så de på sigt kan få indflydelse og deltage i kampen for bedre vilkår og undslippe fattigdom og ulighed.  **5.3** FN’s Verdensmål sætter rammen for FANTs udviklingsarbejde, og er eksplicit eller implicit en stor del af alle aktiviteter. Når materialet til kampagnesitet og billedskiltene udarbejdes, vil det blive diskuteret, hvorvidt det giver mening at inkludere verdensmålene i fortællingerne. Vi ønsker ikke at presse verdensmålene ned over aktiviteten eller fortællingen, hvis det bliver søgt eller påtaget, men denne vurdering vil blive lavet, når fotografimaterialet er færdigt.  **5.4** I FANT er vi meget bevidste om, at vi ikke ønsker, at formidlingen om vores udviklingsarbejde udelukkende handler om nød, lidelse og afmagt. Danskerne tror mindre og mindre på, at udviklingsbistand rent faktisk gør en forskel, og vi har som organisation medansvar for at vende denne udvikling. Hvis vi fortsætter med at fortælle samme triste historier og aldrig nytænker og fortæller succeshistorierne, så mister man troen på udviklingsarbejde. Oplysningsaktiviteten skal formidle om FANTs arbejde, der bidrager til marginaliserede gruppers kamp for retfærdighed og forhåbentlig efterlade publikum med en fornyet tro på det danske udviklingsarbejde. |

1. **PLANLÆGNING. Skriv gerne i punktform (tids)planen for gennemførelse af aktiviteten**
   1. *Tidsplan for aktiviteten*
   2. *Hvilken grad af frivilligt engagement og bidrag forventer I?*
   3. *I hvilket omfang vil det være nødvendigt at aflønne?*
   4. *Beskriv aftaler med Syd-partner og evt. andre organisationer i Danmark om aktiviteten.*

|  |
| --- |
| **6.1** Christian Als’ tur til Sierra Leone planlægges til starten af 2020. Det giver ham og FANT et par måneder efterfølgende til at arbejde med at redigere fotografierne samt opbygge kampagnesitet og lave en SoMe plan. Udstillingerne planlægges til maj, juni og juli 2021 i forbindelse med EM i fodbold.  **6.2 & 6.3** Der er ikke afsat lønninger i nærværende oplysningsaktivitet. Sekretariatsleder Cecilie Hauerberg er med i Sierra Leone, og har ansvaret for at indsamle informationsmateriale til kampagnesitet og skilte til fotografierne. Det indsamlede materiale vil i Danmark blive nedskrevet og formidlet af FANTs frivillige. Løbende vidensdeling og monitorering af projektet vil ske i samarbejde mellem sekretariatet og frivillige. Christian Als arbejder ligeledes frivilligt, både med fotograferingen i Sierra Leone og den efterfølgende redigering af billeder.  **6.4** FANT Sierra Leone og Flying Stars Amputees er begejstrede for projektet, da de også forventes at kunne bruge fotografierne i deres arbejde lokalt. Der er indgået en aftale med Frederiksberg Centeret i København om udstillingen, og Rosengårdscentret i Odense samt Kolding Storcenter har vi fået positive tilbagemeldinger fra. På trods af, at der endnu ikke er en bindende aftale med de sidste to centre, vurderer vi, at der er en stor sandsynlighed for, at aftalerne falder på plads eller det er muligt at finde andre storcentre, som er interesseret i at udstille fotografiserien. FGU Østjylland har sagt ja til at bygge rammer/standere til fotografierne og ligeledes stå for fragten mellem de forskellige centre. |

1. **KOMMUNIKATION. Beskriv hvordan I vil formidle jeres aktivitet**
   1. *Hvordan formidles aktiviteten internt i foreningen?*
   2. *Hvordan kommunikeres udadtil om aktiviteten?*
   3. *Er der elementer af aktiviteten, som kan interessere medierne, og hvordan skal disse kommunikeres?*

|  |
| --- |
| 7.1 & 7.2 FANT formidler om aktiviteten til medlemmer, bestyrelsesmedlemmer, frivillige, følgere osv. gennem SoMe kanaler, hjemmeside samt kampagnesitet. Det forventes også, at centrene vil oplyse om udstillingen på deres hjemmeside og SoMe kanaler, men det er ikke et krav fra FANTs side. Christian Als har 30.000 følgere på instagram og vil ligeledes dele billederne og aktiviteterne til hans følgere.  7.3 Til hver af udstillingerne kontaktes lokale medier, så de gøres opmærksom på projektet. FANT håber på – og vil forsøge - at komme igennem til et af de store skrevne medier ligeledes. Det tænkes også, at kontakte/dele/sende fotografierne med en række danske fodboldspillere og opfordre til, at de deler fotografierne/kampagnen i deres feed. |